text: Konstabel-elever vil stå uden job
  24 juni 2013 kl. 10.25
  173 konstabelelever på Varde Kaserne bliver uddannet til arbejdsløshed, når de er færdige med uddannelsen i sommer. Der er ikke udsigt til arbejde til alle 333 elever i år.
  Men i fredags fik de 333 elever at vide, at der kun er job til 160 af dem. De seneste år har der ellers været job til alle eleverne, så den nye situationen er kommet bag på alle, siger oberstløjtnant Anders Poulsen, der HR-chef i hæren.
  - Det kommer som en overraskelse for os, men som sandelig også, beklageligvis for vores elever, siger han til DR Syd.
  
  Må finde andre jobs
  Eleverne må nu med kort varsel se sig om efter noget andet at lave efter sommerferien.
  HR-chef Anders Poulsen ville ønske, at de kunne have givet eleverne besked tidligere, men det har først for ganske nylig vist sig, at der ikke er ret mange af de allerede ansatte konstabler, der har tænkt sig at sige op i år.
  Og det er derfor, at der ikke bliver job til alle eleverne, siger Anders Poulsen.
  - Vi har erfaringer fra tidligere år, hvor vi ved nogenlunde, hvor mange der siger deres kontrakter op og dermed også, hvor mange der siger op.
  I HR-Chefens øjne er det hele dog ikke skidt.
  - Vi bliver nødt til at se positivt på det, for det betyder jo, at folk er glade for at være hos os, og at vi er blevet bedre til at fastholde de folk, der har job hos os, siger han til DR Syd.
  Han forventer også, at han må skuffe en del af de konstabelelever, der bliver færdiguddannede til vinter.
  